Rossiya mudofaa vazirligi Ukraina bilan chegaradagi qo‘shinlar mashg‘ulotlardan so‘ng ortiga qaytarilganini ma’lum qilgan. Ammo Lloyd Ostin buning aksini ko‘rayotganini aytdi. Foto: Reuters Pentagon rahbari Lloyd Ostin va Rossiya mudofaa vaziri Sergey Shoygu muzokara o‘tkazdi, deb xabar berdi AQSh mudofaa vazirligi matbuot xizmati. Xabarda aytilishicha, Ostin Shoygu bilan suhbat davomida Rossiyani Ukraina bilan chegarada joylashtirilgan qo‘shinlarni olib ketishga chaqirdi. «Ostin deeskalatsiyaga, Ukrainani o‘rab turgan Rossiya qo‘shinlarini o‘z bazalariga qaytarishga va diplomatik yechimga chaqirdi», — deyiladi Pentagon xabarida. Avvalroq Rossiya mudofaa vazirligi rasmiy vakili Igor Konashenkov Ukraina bilan chegaradagi qo‘shinlar mashg‘ulotlardan so‘ng ortiga qaytarilganini ma’lum qilgandi. Ammo Ostin harbiylar olib ketilayotganini ko‘rmagani, aksincha qo‘shinlar soni oshirilayotganini aytdi.